AIT รอปีหน้าดีขึ้น
ดูจากเนื้อผ้าที่ผู้บริหาร AIT ระบุว่า ในปี 2560 คาดรายได้จะเติบโตมากกว่า 5 พันล้านบาท และปรับตัวดีขึ้นกว่าในปี 2559 เนื่องจากคาดว่าจะมีงานภาครัฐและเอกชนจะออกมามากกว่า
10 ธ.ค. 2559

–คุณค่าบริษัท–
 
ดูจากเนื้อผ้าที่ผู้บริหาร บริษัท แอ็ดวานซ์ อินฟอร์เมชั่น เทคโนโลยี จำกัด (มหาชน) หรือ AIT ระบุว่า ในปี 2560 คาดรายได้จะเติบโตมากกว่า 5 พันล้านบาท และปรับตัวดีขึ้นกว่าในปี 2559 เนื่องจากคาดว่าจะมีงานภาครัฐและเอกชนจะออกมามากกว่า
โดยปีหน้าคาดว่าจะมีงานภาครัฐและเอกชนให้ประมูลกว่า 2 หมื่นล้านบาท เช่น งานระบบรัฐสภาแห่งใหม่ การรถไฟแห่งประเทศไทย การไฟฟ้าส่วนภูมิภาค โดยเฉพาะงานโครงการอินเตอร์เน็ตบรอดแบรนด์ชุมชนมูลค่า 15,000 ล้านบาท ที่ได้รับอนุมัติตั้งแต่ต้นปี 59 แต่ปัจจุบันดำเนินการล่าช้าค่อนข้างมาก รวมถึงงานเอกชนอื่น ๆ อีก
นอกจากนี้ในปัจจุบัน บริษัทมีงานในมือ (Backlog) ราว 2 พันล้านบาท ส่วนใหญ่จะรับรู้เป็นรายได้ในปีหน้า และยังอยู่ระหว่างประมูลงานใหม่มูลค่าราว 400 ล้านบาท คาดหวังที่จะได้งานราว 70-80%
หากเป็นไปตามแผนที่ผู้บริหารคาดไว้ ก็จะส่งผลให้ผลประกอบการในปี 2560 ฟื้นตัวดีกว่าปี 2559 อย่างแน่นอน
สำหรับปี 2559 เป็นปีที่ไม่ดีนัก เพราะงานต่าง ๆ มีการชะลอออกไป และแทบจะไม่ออกมาเลย ในส่วนของงานภาครัฐฯ ทำให้ผลประกอบการต่ำกว่าปีก่อน โดยเฉพาะผลการดำเนินงานไตรมาส 3 สิ้นสุดวันที่ 30 กันยายน 2559 บริษัทมีรายได้รวมลดลงเหลือ 1,144.48 ล้านบาท จากงวดเดียวกันของปีก่อน 1,174.37 ล้านบาท ส่งผลให้บริษัทมีกำไรลดลงเหลือ 102.03 ล้านบาท หรือ 0.49 บาทต่อหุ้น จากงวดเดียวกันของปีก่อน 148.84 ล้านบาท หรือ 0.72 บาทต่อหุ้น
ส่วนผลการดำเนินงานงวดเก้าเดือน สิ้นสุดวันที่ 30 กันยายน 2559 บริษัทมีรายได้รวมลดลงเหลือ 3,479.35 ล้านบาท จากงวดเดียวกันของปีก่อน 3,838.03 ล้านบาท ส่งผลให้บริษัทมีกำไรลดลงเหลือ 318.49 ล้านบาท หรือ 1.54 บาทต่อหุ้น จากงวดเดียวกันของปีก่อน 415.68 ล้านบาท หรือ 2.01 บาทต่อหุ้น ซึ่งเป็นไปตามสภาพของงานที่ชะลอตัวไป
ที่สำคัญทางผู้บริหาร ระบุอีกว่าบริษัทอยู่ระหว่างเจรจาเข้าลงทุนใน Start Up ที่มีธุรกิจเกี่ยวเนื่องกับกิจการของบริษัท เพื่อพัฒนาและเพิ่มบุคลากรที่มีความเชี่ยวชาญด้านเทคโนโลยี คาดว่าจะเห็นความชัดเจนภายในปี 60
ส่วนแผนงานในปี 60 บริษัทมีแผนจะเพิ่มสายงานใหม่เพื่อกระจายการให้บริการที่หลากหลาย โดยจะเน้นสร้าง Cloud ในลักษณะ Private Cloud ให้กับลูกค้าที่เป็นองค์กรใหญ่ ที่มีบริษัทย่อยและข้อมูลที่ต้องการดูแลจัดเก็บในระบบเดียวกัน สามารถส่งต่อข้อมูลระหว่างกันภายในองค์กร เพื่อลดต้นทุนและลดความซ้ำซ้อนของข้อมูลได้ ซึ่งความต้องการใช้มีแนวโน้มสูงมากขึ้นโดยเฉพาะในกลุ่มราชการที่มีข้อมูลเชื่อมโยงกันค่อนข้างมาก
ขณะที่ธุรกิจ Data Center จะพยายามเน้นให้บริการเพิ่มมากขึ้น เพราะปัจจุบันในประเทศไทยยังไม่ได้ใช้ประโยชน์จาก Data Center มากเท่าที่ควร รวมถึงจะเน้นพัฒนาระบบรักษาความปลอดภัยด้านไอทีด้วย
ในส่วนของงานต่างประเทศนั้น ปัจจุบันอยู่ระหว่างการศึกษาและลงสำรวจพื้นที่ โครงการเคเบิลใต้น้ำในเมียนมา  ส่วนในลาวอยู่ระหว่างเจรจาเป็นที่ปรึกษาด้านระบบเทคโนโลยีให้กับภาครัฐบาล ขณะที่ในกัมพูชา บริษัทได้เข้าเสนอโครงการระบบทะเบียนราษฎร์ ซึ่งอยู่ระหว่างการเสนอราคา และมีโอกาสได้งานค่อนข้างสูง เพราะไม่มีคู่แข่ง
หากทุกอย่างสำเร็จ ผลประกอบการของ AIT จะไปได้สวยในอนาคต!!
อย่างไรก็ตาม เมื่อมาวิเคราะห์ค่า P/E อยู่ที่ 11.80 เท่า และค่า P/BV อยู่ที่ 1.86 เท่า ซึ่งจะมีมูลค่าต่ำกว่าปัจจัยพื้นฐาน ขณะที่อัตราส่วนเงินปันผลตอบแทนถือว่าสูง
AIT ยังเป็นหุ้นที่ถือระยะยาว
…
 
ผู้ถือหุ้นรายใหญ่                       
1.บริษัท ไทยเอ็นวีดีอาร์ จำกัด 13,648,185 หุ้น 6.62%
2.นายศิริพงษ์ อุ่นทรพันธุ์ 10,753,225 หุ้น 5.21%
3.นายโชดิวัต ดั่นธนสาร 6,970,000 หุ้น 3.38%
4.น.ส.ศศิเนตร อุ่นทรพันธุ์ 6,837,345 หุ้น 3.31%
5.นายกิตติศักดิ์ สพโชคชัย 6,449,859 หุ้น 3.13%
 
รายชื่อกรรมการ
1.นาย ธนา ไชยประสิทธิ์ ประธานกรรมการ
2.นาย ศิริพงษ์ อุ่นทรพันธุ์ ประธานกรรมการบริหาร
3 .นาย ศิริพงษ์ อุ่นทรพันธุ์ กรรมการผู้จัดการใหญ่
4.นาย พงษ์เทพ ผลอนันต์ รองประธานกรรมการ
5.นาย พงษ์เทพ ผลอนันต์ กรรมการอิสระ